钦定古今图书集成/明伦汇编/官常典/第547卷 > 晋
## 钦定古今图书集成/明伦汇编/官常典/第547卷 > 晋

晋承魏制，设持节都督诸军，重臣得都督中外。
按《晋书职官志》：“晋受禅，都督诸军为上，监诸军次之，
督诸军为下；使持节为上，持节次之，假节为下。使持
节得杀二千石以下，持节杀无官位人，若军事得与
使持节同假节，唯军事得杀犯军令者。”江左以来，都
督中外尤重，唯王导等权重者乃居之。

按：《文献通考》：“伐吴之役，以贾充为使持节、假黄钺大
都督，总统六师，兼给羽葆、鼓吹、缇幢，兵万人，骑二千。
置左右长史、司马从事中郎，增参军、骑司马各十人，
帐下司马二十人，大军官骑各三十人。”

### 武帝太康 年以都督刺史理人

按《晋书。武帝本纪》。不载。按《南齐书百官志》。“太康中。
都督知军事刺史。治人。各用人也。”

### 惠帝 年以都督刺史并任要州立馆置宾

按《晋书惠帝本纪》，不载。按《南齐书百官志》：“惠帝末，
都督刺史乃并任，非要州则单为刺史。庾翼都督征
讨诸军事，镇襄阳，绥怀招纳，立客馆，置典宾参军。”